Diari Oficial de la Generalitat Valenciana


Sumari del DOGV 2579, del 06-09-1995 (1995/835986)

ORDRE de 17 d'agost de 1995, de la Conselleria de Cultura, Educació i Ciència, per la qual es convoquen els XIV Jocs Esportius de la Generalitat Valenciana.
------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/08/17/(2)/dof/vci/html**

### Dades del document

Número de DOGV
:   2579

Data del DOGV
:   06-09-1995

Secció del DOGV
:   DISPOSICIONS GENERALS

Número del document
:   1995/835986


Data del document
:   17-08-1995

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 17 d'agost de 1995, de la Conselleria de Cultura, Educació i Ciència, per la qual es convoquen els XIV Jocs Esportius de la Generalitat Valenciana.   
La Llei 4/1993, de l'Esport de la Comunitat Valenciana, estableix en els seus principis rectors la pràctica esportiva com a factor que millora la salut, augmenta la qualitat de vida i el benestar social, i contribueix a la formació i al desenvolupament integral de la persona.  
L'esport de base, en els seus valors formatius, constructors de la personalitat i com a element de desenvolupament social de l'individu, necessita un complement inherent al fenomen esportiu, la competició.  
Els Jocs Esportius de la Generalitat Valenciana proposen aquest tipus d'activitat, però intentant que no es perda el rumb que ha de marcar la pràctica esportiva en els joves, amb caràcter multidisciplinar i amb una màxima continuïtat.  
Dins els Jocs Esportius s'organitzaran trobades esportives que faciliten als disminuïts físics, psíquics i sensorials poder practicar els esports que els permeten les seues discapacitats.  
Els diferents ajuntaments, com a organitzadors en primera instància dels Jocs Municipals, han d'esforçar-se a obtenir la màxima participació individual i col·lectiva en les diverses modalitats esportives que puguen organitzar, i han d'assegurar la competició durant tot el curs escolar.  
Les escoles esportives municipals, amb la seua tasca de difusió i de promoció de l'esport, han de fomentar que els esportistes formen, sota la tutela dels monitors esportius, equips i grups de competició en els seus respectius centres escolars, a fi d'incrementar l'activitat i el nombre de trobades en els Jocs Municipals, i respectar així els equips naturals.  
Els Jocs Autonòmics tenen un caràcter més selectiu, i hi participen els esportistes i equips més destacats. Organitzats en diverses fases, culminen amb les finals autonòmiques i donen accés a posteriors competicions nacionals.  
Les federacions tenen una tasca primordial en el desenvolupament dels seus esports respectius i en la formació de clubs esportius, entrenadors, jutges i àrbitres, que aglutinen el posterior desenvolupament dels nostres joves esportistes.  
Atès el desenvolupament que estan assolint les associacions de pares d'alumnes, i entenent l'activitat esportiva com un complement indispensable del procés educacional, és interessant que aquestes, a través dels consells escolars en els seus diversos àmbits, col·laboren en l'organització dels jocs esportius.  
Amb l'adequada coordinació i corresponsabilitat entre els ajuntaments, les federacions esportives i la Conselleria de Cultura, Educació i Ciència s'aconseguiran els diferents objectius que proposen aquests Jocs Esportius.  
La Conselleria de Cultura, Educació i Ciència encoratja tots els participants directes i els tècnics i educadors perquè des dels diferents estaments facen possible el perfecte desenvolupament dels Jocs Esportius.  
Per tot això, a proposta de la Direcció General de l'Esport, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Article únic  
Convocar els XIV Jocs Esportius de la Generalitat Valenciana, i aprovar les bases que els regiran, que figuren en l'annex d'aquesta ordre.   
DISPOSICIONS FINALS  
Primera  
S'autoritza el director general de l'Esport perquè execute aquesta ordre, i modifique les bases que s'esmenten en l'annex adjunt quan les circumstàncies així ho aconsellen per a l'adequat desenvolupament i organització de l'activitat.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu en el termini de dos mesos, comptadors des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs requerirà la comunicació prèvia a la Conselleria de Cultura, Educació i Ciència.  
Tot això de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 17 d'agost de 1995  
El conseller de Cultura, Educació i Ciència,  
FERNANDO VILLALONGA CAMPOS  
ANNEX  
Bases dels XIV Jocs Esportius  
de la Generalitat Valenciana  
1. àmbits d'actuació  
Els XIV Jocs Esportius de la Generalitat Valenciana s'estructuren en els següents àmbits d'actuació.  
1.1 Jocs municipals  
Organitzats pels ajuntaments, i dins de les seues competències administratives, s'orienten cap a la promoció esportiva, assegurant l'oferta necessària per a cobrir els requisits de l'esport de base, sempre d'acord amb la demanda esportiva que es produesca en cada cas.  
Aquests jocs tenen el suport econòmic de la Conselleria de Cultura, Educació i Ciència, i l'assessorament tècnic del seu personal especialitzat, quan siga requerit pels diversos ajuntaments interessats.  
En la base 4.2 s'estableix un barem de participació en els Jocs Autonòmics. La determinació dels equips que es classifiquen segons aquest barem serà d'acord amb el criteri de l'ajuntament, sense entrar en contradicció amb les bases de competició de l'esport de què es tracte.  
El seu principal objectiu ha de ser la promoció d'activitats físiques i esportives, de manera que complemente l'educació física com a instrument formatiu, educatiu i socialitzador.  
1.2 Jocs autonòmics  
Organitzats directament per la Conselleria de Cultura, Educació i Ciència, a través de la Direcció General de l'Esport, i en col·laboració amb les federacions esportives implicades en els Jocs Esportius, amb les quals s'acordarà la redacció de les bases de competició de cada esport que regularan el desenvolupament de les competicions i l'organització de les activitats dins l'àmbit de l'esport de base. Entenent que es realitzarà sempre una competició única; no obstant això, es podran establir divisions de competició en aquells esports en què calga.  
El seu objectiu prioritari és l'increment progressiu dels nivells de competició, de manera que es possibilite el màxim rendiment controlat dins de cada etapa del desenvolupament esportiu del jove. S'incrementarà així la base esportiva i es mantindran sempre els criteris didàctics, metodològics i pedagògics de l'aprenentatge i del desenvolupament esportiu.  
1.3 Educació Especial  
Especial atenció es dirigirà a les trobades de disminuïts físics, psíquics i sensorials, i s'estructuraran els esports, les categories, els nivells, les fases de competició i el calendari d'acord amb les inscripcions que es realitzen. Les inscripcions es formalitzaran en les direccions territorials abans del 25 de gener de 1996.  
2. Participants  
Els Jocs Esportius de la Generalitat Valenciana es planifiquen per a xiquets i joves en les primeres etapes d'aprenentatge i pràctica esportiva.  
Per a poder participar-hi, cal pertànyer a centres educatius, clubs esportius, o a qualsevol entitat pública o privada, degudament legalitzada, segons les categories expressades en la base 3 i d'acord amb les bases de competició de l'esport de què es tracte. Per a la participació en els Jocs Autonòmics, els ajuntaments es responsabilitzaran, quant al compliment de les bases, dels equips que aquests hagen designat i que procedesquen del seu àmbit d'actuació.  
Així mateix, podran participar-hi els disminuïts físics, psíquics i sensorials, amb els mateixos condicionants que la resta d'esportistes.  
3. Categories  
S'establiran les següents categories per sexes segons l'any de naixement:  
Benjamí femení i benjamí masculí, anys 1986/87  
Aleví femení i aleví masculí, anys 1984/85  
Infantil femení i infantil masculí, anys 1982/83  
Cadet femení i cadet masculí, anys 1980/81  
Excepcionalment, aquestes categories es podran modificar d'acord amb les bases de competició de cada esport que s'acorden amb la federació autonòmica corresponent i estiguen estipulades a escala nacional.  
4. Modalitats, fases i calendari de competició  
Les fases de competició segons les diferents categories apareixen en el quadre següent:  
 Jocs municipals Jocs autonòmics  
Categoria Fase Fases  
Benjamí Municipal -  
Aleví Municipal/Intermunicipal -  
Infantil Municipal/Intermunicipal Autonòmica  
Cadet Municipal/Intermunicipal Autonòmica  
4.1 Jocs municipals  
Són la primera fase de competició dins els Jocs Esportius de la Generalitat Valenciana.  
4.1.1 Fase municipal  
L'organització de la competició i les modalitats esportives de les fases municipals seran a decisió del mateix ajuntament organitzador, a la vista de la demanda esportiva que es produesca en cada municipi. Els ajuntaments que organitzen competició podran classificar per a la fase autonòmica els seus equips proporcionalment al volum de participació, segons el barem que apareix en la base 4.2.  
El calendari dels Jocs Municipals s'ha de prolongar durant el curs escolar 1995/96, si bé ha de possibilitar la incorporació dels equips o esportistes més destacats als Jocs Autonòmics, i en cas que aquests foren eliminats de la competició, que puguen reincorporar-se a l'activitat local.  
Els ajuntaments designaran i comunicaran per escrit a la direcció territorial corresponent els equips d'esports d'associació classificats en el seu municipi per a participar en els Jocs Autonòmics, adjuntant relació nominal dels components d'aquest, abans del dia 25 de gener de 1996.  
4.1.2 Fase intermunicipal  
Són la primera fase de competició junt amb la fase municipal, i tenen lloc paral·lelament per a aquells esports i/o categories en què per la reduïda participació els ajuntaments no organitzen Jocs Municipals. En aquest cas, s'organitzarà una fase amb lligues en grups d'equips per proximitat geogràfica. Aquesta competició s'iniciarà al mes de novembre de 1995, coordinada per les direccions territorials, i finalitzarà al gener de 1996, moment en què s'uniran els equips classificats junt amb els procedents de la fase municipal per a participar en els Jocs Autonòmics.  
4.2 Jocs autonòmics  
La classificació d'equips per als Jocs Autonòmics es realitzarà de forma proporcional a la participació registrada en la fase municipal o intermunicipal, segons el quadre següent:  
Participació Inscripció màxima  
Nombre d'equips Fase autonòmica  
fase municipal   
o intermunicipal   
 0-62 8  
 29-30 1  
 37-00 3  
 24 o més 4  
Els Jocs Autonòmics s'iniciaran durant el mes de febrer de 1996 i s'organitzaran únicament en els esports i/o modalitats que aconseguesquen formar grups de competició amb 6 equips com a mínim, per categoria i província, i/o un mínim de 16 esportistes per categoria i província, en les modalitats individuals.  
Per als esports i/o modalitats que complesquen aquests requisits en les categories cadet i infantil es realitzarà una final autonòmica.  
 El sistema de competició per a aquestes finals es programarà conjuntament amb la federació i es reflectirà en les bases de competició corresponents.  
Excepcionalment, es podrà organitzar final autonòmica en aquells esports que per la seua especial transcendència o interès esportiu es considere necessari.  
La competició en tots els esports programats es considerarà competició única; no obstant això, en aquells esports que per les seues característiques ho requeresquen es podran establir nivells de competició. En tot cas, la composició i l'accés a aquests nivells quedaran reflectits en les corresponents bases de competició de cada esport.  
La Direcció General de l'Esport i de comú acord amb la federació respectiva, podrà modificar l'estructura de competició en els esports que per les seues especials característiques d'implantació siga aconsellable.  
4.3 Fase nacional  
Les fases nacionals estaran organitzades pel Consell Superior d'Esports, i es regiran per les condicions econòmiques i tècniques que aquest organisme marque. La Direcció General de l'Esport coordinarà i regularà l'accés i representació de la Comunitat Valenciana d'acord amb la normativa de les esmentades fases.  
Un mateix equip no podrà representar la Comunitat en més d'una de les competicions de nivell estatal.  
5. Inscripcions  
Per a participar en els Jocs Esportius caldrà haver formalitzat la inscripció. La inscripció es farà per mitjà del butlletí d'inscripció de l'entitat i els fulls de composició d'equips per a cada esport i categoria, on es detallaran els components de l'equip i els entrenadors i delegats.  
La Conselleria de Cultura, Educació i Ciència, a través de les direccions territorials, facilitarà als ajuntaments els impresos.  
La inscripció als XIV Jocs Esportius comportarà l'acceptació d'aquesta ordre, de les bases de competició corresponents, així com de la Normativa de Disciplina Esportiva vigent.  
Excepcionalment, en els esports que per les especials característiques de la seua temporada esportiva així ho requeresquen, la Direcció General de l'Esport podrà acordar amb la federació corresponent altres terminis i llocs d'inscripció dels que tot seguit s'expressen, cas que s'haurà de reflectir en les bases de competició.  
En qualsevol cas, la composició d'un equip no podrà variar a partir de la participació en els Jocs Autonòmics.  
5.1 Categories benjamí, aleví i infantil  
Els butlletins d'inscripció de l'entitat i els fulls de composició d'equip es presentaran als respectius ajuntaments per a aquestes categories abans del dia 13 d'octubre de 1995.  
Una vegada rebudes i estudiades totes les inscripcions als jocs, es confeccionaran els calendaris de competició dels esports en què es puga organitzar competició.  
Cada ajuntament enviarà a la Secció d'Esports de la direcció territorial de la seua província, abans del dia 20 d'octubre de 1995, diligenciada adientment, la documentació següent:  
- Còpia del butlletí d'inscripció que hi haja presentat cada una de les entitats de la localitat.  
- Full de composició de cadascun dels equips que les entitats locals hi hagen inscrit. Per cada equip es trametran dues còpies a les direccions territorials.  
- Calendari dels Jocs Municipals, si se n'organitzen.  
- Relació dels esports i equips en què no es puga organitzar competició en la categoria infantil  
D'aquests quatre documents se'n quedarà còpia l'ajuntament. Les entitats inscrites guardaran còpia del butlletí d'inscripció i de cadascun dels fulls de composició d'equip dels que presenten.  
En la categoria infantil, perquè els centres educatius puguen participar en el Campionat Nacional Infantil per centres escolars que convoca el Consell Superior d'Esports, hauran de presentar certificat del director del centre que acredite que els components de l'equip estan matriculats en el centre des de setembre de 1995 al mateix temps que presenten el full de composició d'equips i realitzen la inscripció en els Jocs Autonòmics.  
5.2 Categoria cadet  
Els butlletins d'inscripció de l'entitat i els fulls de composició d'equips es presentaran a cadascuna de les direccions territorials o de la federació esportiva corresponent abans del dia 20 d'octubre de 1995.  
Les federacions lliuraran les inscripcions registrades en les direccions territorials el 23 d'octubre, i aquestes enviaran a cada ajuntament les que els corresponguen a cadascun, i indicaran en quines localitats es pot realitzar fase municipal d'aquesta categoria, i les direccions territorials, en coordinació amb les respectives federacions i amb els ajuntaments implicats, assumiran l'organització de les fases intermunicipals.  
6. Documentació  
La documentació necessària per a poder participar en cada categoria serà:  
En les categories benjamí i aleví:  
- Full de composició d'equips.  
En les categories infantils:  
- Full de composició d'equips.  
- Llicència esportiva dels jocs.  
En les categories cadets:  
- Full de composició d'equips.  
- Llicència esportiva dels jocs.  
- Document nacional d'identitat o passaport individual.  
Serà imprescindible la presentació dels documents, segons les categories ressenyades anteriorment, en totes les proves dels Jocs Autonòmics i hauran de posar-se a la disposició dels àrbitres, jutges o representants federatius i de la Conselleria de Cultura, Educació i Ciència sempre que els requeresquen.  
Els ajuntaments podran diligenciar les oportunes llicències esportives dels jocs en la fase municipal d'acord amb el model que facilitarà la Direcció General de l'Esport.  
Els delegats i entrenadors tenen l'obligació de presentar a la mesa arbitral o als jutges de la prova, la seua llicència per a actuar com a tals.  
7. Finançament  
La Conselleria de Cultura, Educació i Ciència subvencionarà els Jocs Municipals o Intermunicipals, en les seues fases municipal o intermunicipal, d'acord amb l'ordre que regula la concessió de subvencions destinades a municipis per a activitats especials de promoció esportiva, de l'exercici econòmic corresponent. Per a obtenir aquesta subvenció, els ajuntaments hauran de formalitzar la sol·licitud corresponent i complir la resta dels requisits que s'establesquen en l'esmentada ordre.  
La Conselleria de Cultura, Educació i Ciència disposarà els mitjans adequats per al desenvolupament dels Jocs Autonòmics, tant en les fases eliminatòries com en les finals autonòmiques, i segons els acords amb cada una de les federacions.  
8. Assistència mèdica  
El Servei Valencià de Salut prestarà atenció mèdico-sanitària als participants inscrits als Jocs Esportius de la Generalitat Valenciana, per mitjà de la seua xarxa d'assistència.  
Es concertarà una assegurança de responsabilitat civil amb la Mutualitat General Esportiva que abaste els participants i els organitzadors degudament inscrits als jocs.  
9. Material de competició  
En la fase autonòmica tots els equips dels esports d'associació que siguen designats per a jugar a casa seran els responsables d'aportar per a cada trobada el material necessari i la instal·lació adequada. Quan es designe un camp de joc neutral cada equip aportarà un baló reglamentari per al desenvolupament d'aquest.  
10. Règim disciplinari  
D'acord amb l'article 68 de la Llei 4/1993, de l'Esport de la Comunitat Valenciana, l'exercici de la potestat disciplinària correspon a les diferents persones físiques, jurídiques i entitats segons les seues respectives competències.  
A l'efecte de resoldre les qüestions suscitades en matèria de disciplina esportiva, es crearan els següents nivells i àmbits de comitè de competició:  
a) En primera instància:  
- Jocs municipals: amb la composició que estima oportuna cada ajuntament.  
- Jocs autonòmics: el comitè de competició de la federació corresponent assistit pel responsable federatiu dels Jocs Esportius de la Generalitat Valenciana i un representant de la Conselleria de Cultura, Educació i Ciència.  
b) En segona i última instància:  
- Comitè de disciplina dels jocs esportius: format per dos representants de la Conselleria de Cultura, Educació i Ciència i un llicenciat en Dret.


Còpia Permalink ELI